Пальцы
*Васіль Вітка*

— Ты, таўстун Вялікі,

Маўчун без'языкі,

Зверху ўніз ківаешся,

Сам сабе ўсміхаешся.

А вось Указальны —

Хлопец паказальны:

Толькі ў бок павярну —

I ўжо грозіцца: — Ну-ну!

Ты, Сярэдні, пасярэдзінцы,

У гульні на вышыні,

Да тваёй пайду радні —

Безыменнага і Мезенца.

Безыменны, Безыменны,

Мой памочнік незаменны,

У цябе спытаю я:

Дзе ты дзеў сваё імя?

— Ат,— прамовіў Безыменчык, —

Што табе мне адказаць?

Я не плачу і не енчу,

Што імя забылі даць.

— А ты, хлопчык Мезены,

Ты адкуль прывезены:

3 Мезені, з Бярозава,

3 Мазыра ці з Грозава?

Узлаваўся Мезенец: —

Я не госць, не бежанец.

Родны сын я сваёй маці,

Самы спрытны на падхваце.

Мы — браты ў адной сямейцы,

Ўсе — выдатныя умельцы.